**ЛАТЫПОВА ГҮЛМИРА ОРАЛҚЫЗЫ**

**«Нұр бөбек» б/б МКҚК қазақ тілі мұғалімі**

**ТАҚЫРЫП: «Мектепке дейінгі жастағы балаларға**

**қазақ тілін үйретудің тиімді жолдары»**

**Петропавл қаласы, 2020 жыл**

Қазақ тілі қазіргі уақытта өзге ұлт өкілдеріне балабақшадан бастап оқытылып келеді. Мемлекеттік тілді оқыту, болашақ ұрпақтың бойында қазақ тілін құрметтеу сезімін қалыптастыру, мұғалімдердің үлкен еңбегін қажет етеді.

Кішкентай кезінен қазақ тіліне сусындап өскен балалар, бұл тілдің қадір-қасиетін біліп өседі. Оларға тек тілді ғана оқытпай, қазақ халқының тәлім-тәрбиесін де үйрете алуымыз қажет. Осындай міндеттерді алға қойғандықтан, сабақтың қызықты өтуі өте маңызды. Мұғалім жан-жақты ізденіп, түрлі әдіс-тәсілдерді өзінің сабағына ыңғайлап балаларға ұсынуы керек. Осы мақсат пен міндеттерді негізге ала отырып, өзге ұлт балаларына тілді үйретуде ойындар мен көрнекіліктерді пайдаланған тиімді болады.

**Балаларды ойын арқылы оқыту қандай нәтиже береді?**

Балабақшада ойын элементтері оқытудың негізгі түрі деуге болады. Бұл әдістің тиімділігі балалардың белсенділігін, пәнге деген қызығушылығын, ынтасын арттырады. Балалардың тілдік материалдарды жеңіл меңгеріп кетуіне көмектеседі. Баланың шаршауын сейілтіп, бірігіп жұмыс істеуге бағыт береді.

**Ойын өткізу үшін не қажет?**

Мұғалім кез-келген ойынды өткізу үшін алдын-ала жоспарлауы және ойынға қойылатын әдістемелік талаптарды орындауы керек: өтілетін сабақтың мазмұны мен тақырыбына сай болуы; берілген уақытты нақты белгілеу; ойналу түрін анықтау; қажетті материалдарды дайындау; тілді үйреткендіктен қолданылатын сөздерді, сөз тіркестерін, сөйлемді алдын ала даярлау.

**Балаларға тілді үйретуде бағдарламалық міндеттерді ескеруіміз керек.**

* ұйымдастырылған оқу қызметінде тақырыпқа сай жаңа сөздермен таныстыру;
* дыбыстық жаттығулар арқылы сөзді анық, дұрыс айтуға үйрету;
* ойын арқылы бір-бірімен қарым-қатынас жасауға дағдыландыру;
* таныс сөздер мен жаңа сөздерден сөйлем құрастыруға жаттықтыру;
* әңгімеленетін суреттер тақырыпқа сай болу;
* тақпақ, өлең, мақал-мәтел, жаңылтпаштардың мазмұнын түсіне білуге үйрету;
* өткен сөздерді күнделікті өмірде қолдана білуге дағдыландыру;
* мемлекеттік тілдің болашақта қажет болатынын түсіндіру.

«Ойын ойнап ән салмай, өсер бала бола ма» деп ақын Абай Құнанбаев айтқандай, біз қазақ тілі мұғалімі ретінде, әсіресе өзге ұлт өкілдеріне тілді үйретуші болғандықтан, қазақ халқының ата-бабадан қалған өнер мен өнегені баланың сана-сезіміне құйып, ойын арқылы бойына сіңіріп, оларды әдептілікке, мейірімділікке, үлкенге – құрмет, кішіге – қамқорлыққа тәрбиелеуіміз керек.

Сабақта жаңа әдістерді пайдалану балалардың қызығушылығын арттырады. Кез келген әдіс бір міндетті шешіп отырады. Мысалы, **топқа бөлініп жұмыс жасау** мынадай нәтиже береді: балалар бір-бірінің пікірін тыңдайды, нақты берген тапсырманы орындай алады, бір шешімге келе алады, ұйымшылдыққа жақын болады.

Баланың **көшбасшылық** қасиетін дамыту: өзіне деген сенімі артады, топ алдында өзін еркін ұстайды, үрей сезімі, ұялшаңдығы жойылады.

**Ата-аналардың** балалардың балабақшадағы өміріне белсене араласуы да маңызды. Ата-ана балаға үлгі. Мерекелік іс-шараларға қатыса отыра, мысалы, «Күміс алу» ұлттық ойынын ойнай, олар ойынның атын есте сақтайды, ойын ережесімен танысады, әрі дене қимылының бала денсаулығына өте маңыздылығын сезінеді.

**Ұлттық мерекелеріміз** арқылы қазақ халқының салт-дәстүрлерін дәріптей аламыз. Мерекеге қазақ халық ертегілерінің кейіпкерлері Қаңбақ шал, Таусоғар, Көлтауысар, алдаса да халық үшін алдайтын Алдар көсе, Ақ батасын беретін Қыдыр ата, шашу шашатын әжеміз келіп, балаларға дәстүріміз жайлы әңгімелеп, сахналап берсе, баланың есінде қалады.

Ұлттық мерекелер қарсаңында түрлі-түсті қағаздан ою-өрнек ойып жасаса немесе суретін салса, балалардың шығармашылық қасиеттері ғана дамымайды, сонымен қатар **ұлттық өнерімізді** де дәріптейміз. Оны сыйлық ретінде ата-аналарына, ата-әжелеріне сыйлайды.

Үйретілген, көрсетілген, берілген білім баланың санасына біртіндеп құйыла береді. Пайдалануға тиімді жұмыс түрлері мұғалімнің түсіндіріп отырған материалын бүлдіршіндердің зор ынтамен тыңдап, берік меңгеруіне көмектеседі. Ал қызықты ойын түрінен кейін олар тез сергіп, тапсырманы қызыға, әрі сапалы орындайтын болады.

Біздің мақсатымыз - бағдарламалық міндеттерді игерту. Мектепке дейінгі балаларға қазақ тілін үйретудің басты шарттары жағымды психологиялық орта қалыптастыру, қазақ тілінде тілдесудің, жалпы тіл үйренудің қызық екенін сезіндіру.